**מצוות פריקה וטעינה – מקורות**

**1. פסוקי התורה**

שמות (כג,ה): כִּי-תִרְאֶה חֲמוֹר שֹׂנַאֲךָ רֹבֵץ תַּחַת מַשָּׂאוֹ, וְחָדַלְתָּ מֵעֲזֹב לוֹ – עָזֹב תַּעֲזֹב עִמּוֹ.

דברים (כב,ד): לֹא-תִרְאֶה אֶת-חֲמוֹר אָחִיךָ אוֹ שׁוֹרוֹ נֹפְלִים בַּדֶּרֶךְ, וְהִתְעַלַּמְתָּ מֵהֶם; הָקֵם תָּקִים עִמּוֹ.

**2. מכילתא דר"י**

רה. **כי תראה** שומע אני אפילו רחוק ממנו (מלא) מיל? – תלמוד לומר: כי תפגע; או **כי תפגע** שומע אני כמשמעו? – תלמוד לומר: כי תראה. כיצד יתקיימו שני מקראות הללו? – שערו חכמים אחד משבעה ומחצה במיל הוי אומר ריס.

רו. **רובץ** ולא רבצן. **תחת משאו** ולא יתר על משאו; דבר אחר: **תחת משאו** [ולא] שיהא משאו בצדו.

רז. **וחדלת מעזוב לו** פעמים שאתה חדל פעמים שאתה עוזב. כיצד? חמור של ישראל ומשאוי של כותי – עזוב תעזוב עמו; חמור של כותי ומשאוי של ישראל – וחדלת מעזוב לו. פעמים שאתה חדל ופעמים שאתה עוזב.

היה ביו הקברות אל יטמא. אמר לו אביו הטמא – יכול יטמא מפני שמצות עשה קודמת ללא תעשה? לכך נאמר: **וחדלת מעזוב** (פעמים שאתה חדל ופעמים שאין אתה חדל). אמר לו אביו: 'אל תפרוק עמו, אל תטעון עמו ואל תחזיר לו אבדתו' – הרי זה לא ישמע לו, מפני שאביו ואמו חייבין במצות.

רח. **עזוב תעזוב עמו** [למה] נאמר. לפי שהוא אומר 'הקם תקים עמו', אין לי אלא טעינה; פריקה מנין? – תלמוד לומר: עזוב תעזוב עמו. רבי יאשיה אומר: אחד זה ואחד זה בפריקה הכתוב מדבר. אין לי אלא פריקה, טעינה מניין? דין הוא, מה אם פריקה שהוא יכול לפרוק בפני עצמו, הרי זה מוזהר עליה. טעינה שאינו יכול לטעון בפני עצמו, אינו דין שיהא מוזהר עליה?! אין לי אלא פריקה וטעינה, בהמה עצמה מניין? – תלמוד לומר: **הקם תקים עמו**.

**הקם תקים [עמו]** בזמן שאתה שוה לו.

**3. ספרי**

נא. **לא תראה את חמור אחיך** זו מצות לא תעשה. ולהלן הוא אומר: 'כי תראה' – מצות עשה. אין לי אלא חמור אחיך, חמור שונאך מנין? תלמוד לומר: חמור שונאך, מכל מקום. אם כן למה נאמר "אחיך"? – אלא מלמד שלא דברה תורה, אלא כנגד יצר הרע.

נב. **נופלים**. ולא עומדים; **בדרך**. ולא ברפת. מכאן אמרו: "מצאה ברפת - אין חייב בה, ברשות הרבים - חייב בה." **והתעלמת מהם** פעמים שאתה מתעלם, ופעמים שאין אתה מתעלם. כיצד? היה כהן והיא בבית הקברות, או שהיה זקן ואינה לפי כבודו, או שהיתה שלו מרובה משל חברו – פטור. שנאמר והתעלמת מהם, פעמים שאתה מתעלם ופעמים שאין אתה מתעלם.

נג.**[עזב תעזב עמו** זו פריקה. **הקם תקים עמו** זו טעינה, דברי ר"י בן בתירה].

העמידה ונפלה העמידה ונפלה, אפילו חמשה פעמים – חייב, שנאמר: **הקם תקים** (עמו). הלך וישב לו, ואמר לו, "הואיל ועליך מצוה לפרוק, פרוק" – פטור, שנאמר: **הקם תקים עמו** . יכול אפילו זקן, אפילו מוכה שחין? תלמוד לומר: הקם תקים עמו .

**4. משנה**

(ב, י) מצאה ברפת – אינו חייב בה, ברשות הרבים – חייב בה .

ואם היתה בבית הקברות לא יטמא לה. אם אמר לו אביו 'הטמא', או שאמר לו 'אל תחזיר', לא ישמע לו.

פרק וטען, פרק וטען, אפילו ארבעה וחמשה פעמים, חייב – שנאמר: "עזב תעזב".

הלך וישב לו ואמר 'הואיל ועליך מצוה, אם רצונך לפרוק פרוק' – פטור, שנאמר "עמו". אם היה זקן או חולה – חייב .

מצוה מן התורה לפרוק, אבל לא לטעון. רבי שמעון אומר: אף לטעון.

רבי יוסי הגלילי אומר: אם היה עליו יתר על משאו, אין זקוק לו, שנאמר, "תחת משאו", משאוי שיכול לעמוד בו.

**5. תוספתא**

(ב,יא) אוהב לטעון ושונא לפרוק – מצווה לפרוק עם השונא, שלא לשכור את לבו; שונא שאמרו – שונא שבישראל, לא שונא שבעובדי כוכבים. ראה חמורו של עובד כוכבים – חייב ליטפל בו כדרך שמטפל בשל ישראל; אם היה טעון יין נסך – אין רשאי ליגע בו. ראה מים שהן שוטפין והולכין – חייב לגדרן. זה הכלל כל דבר שיש בו משום חסרון כיס יש בו משום השב אבדה.

(ב,יב) מצוה מן התורה לפרוק אבל לא לטעון; ר"ש אומר: אף לטעון, שנאמר: 'עמו' – עמו על גבי החמור דברי ר"ש; וחכ"א: עמו אתה בשכר. וכשם שמצוה על בהמת עצמו כך מצוה על בהמת חבירו. חבירו שטעה תופסו בידו ומפסגו בשדות וכרמים עד שמגיע לעיר או לדרך וכשם שמצוה ע"י חברו כך מצוה ע"י עצמו. הוא עצמו שטעה מפסג בשדות וכרמים עד שמגיע לדרך או לעיר שע"מ כן הנחיל יהושע לישראל את הארץ.